钦定古今图书集成/明伦汇编/家范典/第008卷 > 《述祖德诗二首》宋·谢灵运
## 钦定古今图书集成/明伦汇编/家范典/第008卷 > 《述祖德诗二首》宋·谢灵运

《序》曰：“大元中，王父大定淮南，负荷世业，专主隆人。逮贤相徂谢，君子道消。拂衣蕃岳，考卜东山，事同乐生之时，志期范蠡之举。”

达人贵自我，高情属天云。兼抱济物性，而不撄垢氛。
段生藩魏国，展季救鲁人。弦高犒晋师，仲连却秦军。
临组乍不绁，对珪宁肯分。惠物辞所赏，励志故绝人。
苕苕历千载，遥遥播清尘。清尘竟谁嗣，明哲时经纶。
委讲缀道论，改服康世屯。屯难既云康，尊主隆斯民。
中原昔丧乱，丧乱岂解已？崩腾永嘉末，逼迫《太元》始。
河外无反正，江介有蹙圮。万邦咸振慑，横流赖君子。
拯溺由道情，龛暴资神理。秦赵欣来苏，燕魏迟文轨。
贤相谢世运，远图因事止。高揖七州外，拂衣五湖里。
随山疏濬潭，傍岩艺枌梓。遗情舍尘物，贞观丘壑美